KLASA: P-139/22

Urbroj:711-02-01/04-2024-4

Zagreb, 12. travnja 2024.

**ŽELJKO SOFTIĆ**

**direktor trgovačkog društva PRIVREDA d.o.o.**

**za javnu vodoopskrbu i odvodnju**

**Predmet: ŽELJKO SOFTIĆ, direktor trgovačkog društva PRIVREDA d.o.o. za javnu**

**vodoopskrbu i odvodnju, Petrinja**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 3. travnja 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

U Povjerenstvu je dana 21. veljače 2022.g. podnesen podnesak kojim se traži očitovanje Povjerenstva zaprimljen pod brojem 711-U-3154-Pp-139/22-01-5, povodom kojeg je otvoren predmet Pp-139/22, budući da je iz zahtjeva proizlazilo kako se radi o okončanoj situaciji koja upućuje na moguću povredu odredaba ZSSI-a.

U podnesenom zahtjevu se upućuje na postojanje potencijalnog sukoba interesa u odnosu na Željka Softića, direktora trgovačkog društva Privreda d.o.o. za javnu vodoopskrbu i odvodnju, Petrinja te se iznosi kako se direktor trgovačkog društva Privreda d.o.o. Željko Softić, sukladno članku 3. stavku 1. točki 40. ZSSI-a, smatra obveznikom primjene navedenog Zakona, a imenovani je i nositelj obiteljskog poljoprivrednog gospodarstva (dalje u tekstu: OPG) koji pruža usluge smještaja.

Nadalje se navodi da je Privreda d.o.o. u ugovornom odnosu s tvrtkom koja izvodi određene građevinske radove kao podizvođač Privrede d.o.o., a koja tvrtka nema sjedište na području Grada Petrinje te da je ista iskazala potrebu za smještajem svojih radnika na području Petrinje.

Budući da je Željko Softić, kao nositelj OPG-a koje pruža usluge smještaja, u mogućnosti pružiti uslugu smještaja radnika tvrtki s kojom ima sklopljen ugovor o izvođenju radova, traži mišljenje o tome bi li se u opisanoj situaciji radilo o sukobu interesa, uz napomenu da je usluga smještaja preko OPG-a Željka Softića dostupna i preko internetskih aplikacija pa postoji mogućnost da tvrtka izvrši prijavu za korištenjem usluge smještaja direktno putem aplikacije, nakon čega bi joj se osigurala usluga smještaja. Postavlja se pitanje čini li navedena situacija kakav razlikovni moment u odnosu na situaciju kada bi Željko Softić, kao nositelj OPG-a, neposredno s tvrtkom koja traži smještaj dogovorio uslugu smještaja radnika, odnosno utječe li i prvotno opisana situacija (prijava putem aplikacije) na potencijalno postojanje sukoba interesa.

Povjerenstvo je dopisom od 15. prosinca 2023. zatražilo od trgovačkog društva Privreda d.o.o.za javnu vodoopskrbu i odvodnju, Petrinja očitovanje o tome koje je trgovačko društvo kao podizvođač građevinskih radova trgovačkog društva PRIVREDA d.o.o. tijekom 2022. iskazalo interes za smještaj svojih radnika na području Petrinje, te na koji način je i u odnosu na koga navedena potreba iskazana i kako je predmetna situacija riješena.

Nadalje je zatraženo očitovanje o tome je li predmetno trgovačko društvo upućeno da smještaj radnika može osigurati kod OPG Željka Softića, te ukoliko jeste tko ga je uputio na navedeni OPG te je li navedeni smještaj realiziran.

Trgovačko društvo Privreda d.o.o.za javnu vodoopskrbu i odvodnju, Petrinja dostavilo je 02. siječnja 2024. dopis u kojem se navodi kako tome trgovačkom društvu kao naručitelju radova na obnovi cjevovoda za vodu i odvodnju nakon potresa, tijekom 2022. nije nitko iskazao interes za smještaj radnika na području Petrinje, pa samim time, nije niti jedan izvođač radova od strane Privreda d.o.o. upućen na OPG Željka Softića, direktora Privreda d.o.o., radi osiguranja smještaja.

Nadalje se navodi da je Željko Softić, nakon što je donesen ZSSI kojim su i direktori trgovačkih društava u vlasništvu jedinica lokalne samouprave obuhvaćeni primjenom Zakona, zbog dvojbi o postojanju sukoba interesa zbog svog OPG-a, koji između ostalog pruža i usluge smještaja, uputio zahtjev sukladno članku 8. ZSSI-a i zatražio mišljenje Povjerenstva. Budući da do danas to mišljenje nije dobio, u dopisu se ističe kako prema navodima obveznika Željka Softića OPG Softić Željko radnicima izvođača radova koji su bili u ugovornom odnosu sa trgovačkim društvom Privreda d.o.o. nije pružao usluge, vodeći računa o prirodi dužnosti koju obavlja kao direktor društva Privreda d.o.o.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je uvidom u Registar obveznika utvrdilo da je Željko Softić25. prosinca 2021. godine postao obveznik sukladno članku 3. stavku 1. točki 40. ZSSI-a, s obzirom da obnaša dužnost člana uprave trgovačkog društva Privreda d.o.o.za javnu vodoopskrbu i odvodnju, Petrinja, kojem je osnivač jedinica lokalne samouprave.

Nadalje utvrđeno je kako je Željko Softić nositelj OPG-a „OPG Željko Softić“ sa sjedištem Hrastovica 186.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“, broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema odredbi članka 5. stavka 1. točke 5. ZSSI-a OPG se smatra poslovnim subjektom u smislu odredbi ZSSI-a, dok je nositelj OPG-a član OPG-a i osoba koja upravlja tim poslovnim subjektom.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana dok je u stavku 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Nadalje stavkom 3. istog članka propisano je kako obveznici ne smiju koristiti javnu dužnost za osobni probitak ili probitak osobe koja je s njima povezana. Obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

U odnosu na okolnosti stupanja u poslovni odnos poslovnog subjekta u vlasništvu obveznika s tvrtkom koja izvodi određene građevinske radove kao podizvođač trgovačkog društva u kojem obveznik obnaša dužnost, iz zaprimljenih očitovanja proizlazi kako do predmetnog poslovnog odnosa nije došlo te se navodi da niti jedan izvođač radova od strane društva Privreda d.o.o. nije upućen na OPG Željka Softića, direktora trgovačkog društva Privreda d.o.o., za javnu vodoopskrbu i odvodnju, Petrinja radi osiguranja smještaja.

Pojašnjava se kako poslovnom subjektu u vlasništvu obveznika načelno nije zabranjeno stupiti u poslovni odnos s poslovnim subjektom koji je u poslovnom odnosu s tijelom u kojem obveznik obnaša dužnost. Međutim, situacija u kojoj bi do takvog poslovnog odnosa došlo korištenjem dužnosti koju obnaša, pa čak i temeljem informacija koje stekne u obnašanju javne dužnosti, predstavljala bi situaciju koja bi se sa stajališta ZSSI-a mogla procjenjivati u smislu povrede članka 7. ZSSI-a kojim su definirana zabranjena djelovanja obveznika.

Povjerenstvo utvrđuje kako iz prikupljenih podataka i dokumentacije, nije utvrđeno da bi poslovni subjekt u vlasništvu obveznika stupio u poslovni odnos s tvrtkom koja je podizvođač trgovačkog društva Privreda d.o.o. za javnu vodoopskrbu i odvodnju, Petrinja, a niti da je na neki način koristio javnu dužnost za osobni probitak, odnosno da je u postupanju obveznika došlo do počinjenja povrede odredbi ZSSI-a, te utvrđuje da u konkretnom predmetu nisu ispunjene pretpostavke za pokretanje postupka iz nadležnosti Povjerenstva protiv obveznika Željka Softića direktora trgovačkog društva Privreda d.o.o.za javnu vodoopskrbu i odvodnju, Petrinja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Željko Softić, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana